બહિરાથ નામનો શબ્દ વાંચવામાં નથી આવ્યો. માહિતી છે. અથ એટલે હવે કે અત્યારે. ઇતિ એટલે એ પહેલાં જે જણાવાયું છે ત્યાં સુધી જે હોય તે મુજબ. આ કે તે ઇતિમાં જે સમાહિત છે તે માહિતી. કોઈ ચીજ કે વિષય પર સૂચના કે પ્રશિક્ષણ દ્વારા મગજમાં આકાર રચવા માટે જે મથે છે તે છે ઇન્ફોર્મેશન. માહિતીનો વિપર્યાય? કુમાહિતી, ગેરમાહિતી કે અમાહિતી? તંદુરસ્તીની વિરુદ્ધ દશા છે રોગમયતા. માહિતીની ખરી દુશ્મન છે ગપ્પાબાજી. ગોસિપ. જ્ઞાન, બુદ્ધિ, સમજ વગેરેને નુકસાન કરી અને તેમની જગ્યાએ જે ચઢી બેસવા માંગે તે માહિતીના ખરા વિપરીત શબ્દો. ફૅક ન્યૂઝ. હોક્સ. ઘૂસપૂસ. જુઠ્ઠાણું. સંસ્કૃતમાં માહિતી માટે વાર્તા શબ્દ છે, પણ આપણે ગુજરાતીમાં જાણીએ છીએ કે વાર્તા કરવી એ માહિતી આપવાની પેલે પારની ઘટના છે. ડિસ્કવરી નહીં, ઇન્વેન્શન. સમૂહ તેમજ વ્યક્તિ માટે માહિતીનું અવ્વલ નંબરનું દુશ્મન છે અફવા. અરબી શબ્દ અફવાહ. મૂળ અર્થ એકથી વધુ મોઢાં. સાદી ગુજરાતીમાં ગામગપાટો. અફવા કોઈ આધુનિક કાળની વિભાવના નથી. કિંવદન્તી, ઉપકર્ણિકા, જનશ્રુતિ, ઉપશ્રુતિ, નિર્વાદ, પ્રવાદ, જનપ્રવાહ, કુશ્રુતિ જેવા જૂના શબ્દ અફવા માટે નોંધાયેલા છે.